NOTÍCIA WEB

Barcelona, 8 de març de 2025

**Igualtat: el deute del sistema de salut amb les dones professionals i usuàries**

**• El Consell de Col·legis d’Infermeres i Infermers de Catalunya (CCIIC) s’adhereix a la campanya "Tan senzill com feminisme" i posa la lupa en les desigualtats que es produeixen en l’entorn sanitari que escapcen els drets i oportunitats de les dones.**

**El 8 de març, “Dia Internacional de les Dones”,** se celebra aquest 2025 sota el paraigua de la campanya "Tan senzill com feminisme" que lidera el Departament d’Igualtat i Feminismes de la Generalitat de Catalunya. Una iniciativa que, amb exemples quotidians, reivindica que el feminisme vol coses tan senzilles com tenir les mateixes oportunitats, “tan senzill com la igualtat entre dones i homes”.

En aquesta mateixa línia s’ha expressat el Consell de Col·legis d’Infermeres i Infermers de Catalunya (CCIIC) i els col·legis territorials (COIB, COIGI, COILL i CODITA) que recorden que **“la perspectiva de gènere és, encara, l’assignatura pendent del sistema de salut”.**

Al respecte, expliquen les corporacions que “en el marc sanitari, les dones –professionals i usuàries– patim una desigualtat efectiva que, tot i els avenços dels últims anys, ha esdevingut estructural”, fent referència a una **“desigualtat latent”** que, **“en no ser prioritària”,** es perpetua.

Tal com es desprèn de l’estudi del Departament de Salut de 2024, el 75% dels professionals que treballen al sistema de salut són dones i “només el 37% ocupa els llocs de màxima responsabilitat” –detalla Lluïsa Garcia, degana del CCIIC– “Tenint en compte que de les 111.750 dones que treballem en salut, gairebé la meitat **som infermeres,** poques són les oportunitats que se’ns brinden. La raó és doble. D’un costat, la **dificultat de les dones per accedir a llocs estratègics,** constatada en tots els sectors. De l’altre, que la professió mateixa estigui altament feminitzada, tal com demostra el fet que aquesta desigualtat condiciona igualment **el marc laboral i salarial o el desenvolupament de la carrera professional** dels nostres companys homes infermers”.

A més, el Consell d’Infermeres denuncia que el sistema de salut és **“lent i poc innovador” pel que fa a la millora de l’atenció i la cartera de serveis per a les dones usuàries.** “La manca de visió i inversions, fa que anem sempre un pas pel darrere. Les dones del segle XXI necessitem i demandem nous serveis i formes d’atenció, mentre que el sistema roman ancorat al segle passat”.

*Foto © Ariadna Creus i Àngel García (Banc Imatges Infermeres)*